過李景安論詩爲作長句
作者：方回
朝代：宋

paragraphs: 三百年來工五七，追雅媲騷誰第一。
獨聞彭城陳正字，向來得法金華伯。
終古不朽語言在，以詩教人人不識。
善學少陵而不爲，殆如孟子不言易。
世人往往談神仙，便欲插翅登青天。
邀尋道士學服餌，朝呼暮吸夜煉煎。
換骨一語曾未悟，未辦黄庭脩內丹。
俗流無骨但有肉，蝦蟆敢競驪龍先。
姚合許渾精儷偶，青必對紅花對柳。
兒童傚之易不難，形則肖矣神何有。
求之雕刻繪畫間，鵠乃類鶩虎勝狗。
由陳入黄據杜壇，當知掬水月在手。
後生可畏嘗聞之，君友何人師者誰。
雙井白門浣花脈，實字用正虛用奇。
鬰輪袍曲異箏笛，藐姑射姿無粉脂。
梯危磴絕不可近，尚有簡齋橫一枝。